**Memory** (בעברית: "**זיכרון**") הוא שיר מהמחזמר "קאטס" של אנדרו לויד ובר, משנת 1981. את השיר שרה דמותה של גריזבלה, שהייתה חתולה כוכבת בעבר וכיום רק נתלית בזיכרון העבר. השיר מהווה זיכרון נוסטלגי של תהילת העבר, והצהרה על רצונה להתחיל בחיים חדשים. השיר מופיע בגרסה מקוצרת בתמונה הראשונה במחזה, ובמלואו בסיום המחזה; הוא מסמן את שיא המחזמר, ומהווה את השיר הפופולרי והמוכר ביותר מתוכו, בהבדל ניכר לעומת שאר שיריו. השיר אף זכה לגרסאות כיסוי שונות.

מילות השיר, שאותו חיבר במאי המחזמר טרבור נאן (Trevor Nunn), מבוססות על הפואמות "*Preludes*" (התחלות) ו-"*Rhapsody on a Windy Night*" (רפסודיה בערב קריר), מאת ת"ס אליוט, שחיבר גם את הספר "ספרו של פוסום הזקן על חתולים שימושיים", עליו התבסס המחזמר "חתולים". שותפו הקודם לכתיבה של לויד ובר, טים רייס (Tim Rice), ושותפו הנוכחי, דון בלאק (Don Black), הציעו גם הם למפיקי המחזמר תמליל משלהם לשיר זה, אך אלו העדיפו את גרסתו של נאן. לדברי איליין פייג' (Elaine Paige), היא שרה גרסה עם מילים מעט שונות במהלך 10 ההצגות המוקדמות הראשונות של "חתולים".

לויד ובר חשש שמא מנגינת השיר מזכירה מדי את עבודתו של המלחין הנודע ג'אקומו פוצ'יני, ושמנגינת הפתיחה מזכירה מדי את סולו החליל בשירם של להקת האמהות והאבות, "California Dreamin'‎" משנת 1965, ועל כן הוא שאל לדעתו של אביו, הנגן והמלחין ויליאם לויד ובר. לדברי לויד ובר, אביו אמר, "זה נשמע מיליון דולר!", אז הוא החליט לדבוק במנגינה, ואת מנגינת הפתיח לבסס על בולרו של ראוול. ניתן למצוא גם קווי דמיון בין נעימת השיר "*Memory*" לבין השיר "*Viņi dejoja vienu vasaru*" בהלחנתו של המלחין הלטבי אימנץ קאלניניש (Imants Kalniņš), שנוצר עבור סרט הקולנוע הלטבי "*Elpojiet dziļi*" משנת 1967.

עוד לפני שהשיר נכלל ב"חתולים", חזרה המנגינה בכמה מיצירותיו הקודמות של ובר, לרבות בבלדה לחואן פרון ב"אוויטה" ובשירו של מקס בגרסה הראשונית של המחזמר "שדרות סאנסט" (1970).

איליין פייג', שגילמה לראשונה את תפקידה של גריזבלה בהעלאת המחזה בווסט אנד, הוציאה את השיר כסינגל, ששהה בעשירייה הראשונה של הלהיטים בבריטניה, והגיע עד למקום השישי במצעד הפזמונים הבריטי ביולי 1981. ב-1998 הוציאה את השיר בגרסה עם מילים שונות במעט, גרסה שנכללה במהדורת הווידאו של המחזמר. גרסה זו הגיעה עד למקום ה-36 במצעד הבריטי באוקטובר באותה שנה. פייג' אף הקליטה גרסה של השיר לאלבומה *Stages* משנת 1983.

ברברה סטרייסנד הקליטה את "*Memory*" לאלבומה "*Memories*" ("זיכרונות") משנת 1981. השיר יצא כסינגל ב-1982, והגיע עד למקום ה-53 במצעד בילבורד הוט 100 ולמקום התשיעי במצעד בילבורד למוזיקת Adult contemporary. במצעד הבריטי, הגיע השיר עד למקום ה-34 באותה שנה. ביצוע זה של סטרייסנד היה לאחד הביצועים המזוהים ביותר עם השיר.

בארי מנילו ביצע אף הוא גרסת כיסוי לשיר בשלהי 1982. גרסתו הייתה לגרסה שכבשה את המקום הגבוה ביותר במצעד בילבורד הוט 100, כשהגיעה בינואר 1983 למקום ה-39 במצעד. גרסתו אף הגיעה למקום השמיני במצעד בילבורד למוזיקת Adult contemporary.‏ השיר נכלל באלבומו של מנילו *Here Comes the Night*.

השיר זכה לעוד גרסאות כיסוי רבות, ובהם על ידי להקת הצלליות, שירלי בייסי, שרה ברייטמן, סלין דיון, סוזן בויל, ג'וני מאטיס ועוד.

במשך השנים 1993–1994 כיכב השיר בפתיח תוכנית הבוקר "מוקדם", תוכנית רדיו ששודרה ברשת ג', בביצועה של לאה רבין, אשת ראש הממשלה דאז יצחק רבין. לאה רבין שרה את השיר בשידור חי במהלך מתיחה טלפונית שבה מתח אותה יגאל רביד וחיקה את קולו של בעלה.

אחד מתרגומי השיר לעברית נכתב על ידי יובל דור, ובוצע בין היתר על ידי שלומית אהרון.

קישורים חיצוניים
----------------

* מידע על היצירה "Memory" באתר מיוזיק בריינז
* מידע על היצירה "Memory" באתר Discogs
* Memory, בביצוע ברברה סטרייסנד, סרטון באתר יוטיוב

הערות שוליים
------------

1. ↑  Bence Olveczky, Cats - Stage Review, *The Tech*, Issue 48 : Friday, October 8, 1999
2. ↑  "Viņi dejoja vienu vasaru in Elpojiet dziļi"
3. ↑  Paige 1981 UK Chart info Chartstats.com. Retrieved 26 April 2009.
4. ↑  Paige 1998 UK Chart info Chartstats.com. Retrieved 26 April 2009.
5. ↑  Streisand UK Chart info Chartstats.com. Retrieved 26 April 2009.
6. ↑  Hyatt, Wesley (1999). *The Billboard Book of #1 Adult Contemporary Hits* (Billboard Publications), page 260.
7. ↑  אתר למנויים בלבד יגאל רביד, "כל הזמן אשתו" במובן הקלאסי של המילה, אם יש דבר כזה, באתר הארץ, 12 בנובמבר 2020
8. ↑  *ארכיון שיר ישראלי - רון בכר - israeli song - שלומית אהרון - זיכרונות הגרסה העברית*, נבדק ב-2023-05-09

| קאטס מאת אנדרו לויד ובר וטי אס אליוט |
| --- |
| דמויות | בומבלורינה • דמיטר • גריזבלה • ג'לילורום • ג'מימה • ג'ני-אני-דוטס • מקאוויטי • מר מיסטופליס • מונגוג'רי • מאנקוסטראפ • דברימימוס הזקן • ראם טאם טאגר • ראמפלטיזר • ראמפוס • סקימבלשאנקס • ויקטוריה |
| מוזיקה | 

|  |  |
| --- | --- |
| מחזמר מ-1981 | "Memory"‏ • "Macavity" |
| אלבום מחזמר | *Cats: Complete Original Broadway Cast Recording* |
| עיבוד קולנועי מ-2019 | *Cats: Highlights from the Motion Picture Soundtrack* • "Beautiful Ghosts" |

 |
| עיבודים | "קאטס" (1998) • "קאטס" (2019) |
| אחר | פרסים ומועמדויות • "The Naming of Cats" • "The Awefull Battle of the Pekes and the Pollicles" |

| מבחר מיצירותיו של אנדרו לויד ובר |
| --- |
| יוסף וכתונת הפסים המשגעת | המחזמר (1968) • לחלום מוכן • דלת סיגרו עלי |
| ישו כוכב עליון | האלבום (1970) • המחזמר (1972) • הסרט (1973) |
| אוויטה | האלבום (1976) ‏ • ‏ Another Suitcase in Another Hall ‏ • ‏ Don't Cry for Me Argentina ‏ • ‏ Oh What a Circus ‏ • ‏ You Must Love Me ‏ • ‏ המחזמר (1978) • הסרט (1996) • הפסקול (1996) |
| קאטס | ספרו של פוסום הזקן על חתולים שימושיים (1939) • המחזמר (1981) • הדמויות • Memory • סרט, 1998 • סרט, 2019 |
| סטארלייט אקספרס | המחזמר (1984) |
| פנטום האופרה | הרומן (1909-1910) • המחזמר (1986) • השיר ‏•‏ The Music of the Night ‏•‏ All I Ask of You ‏• Wishing You Were Somehow Here Again •‏ הסרט (2004) |
| שדרות סאנסט | הסרט (1950) • המחזמר (1993) ‏ • ‏ As If We Never Said Goodbye |
| האהבה לעולם לא מתה | המחזמר (2010) |

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 46265a94-a7f7-3fab-ae9b-b7caca3379dc

 |